Document ID: 32004R0599

32004R0599
L 094/44
SLUŽBENI LIST EUROPSKE UNIJE
30.03.2004.
UREDBA KOMISIJE (EZ) br. 599/2004
od 30. ožujka 2004.
o usvajanju usklađenog obrasca certifikata i izvješća inspekcije povezanih s trgovinom životinjama i proizvodima životinjskog podrijetla unutar Zajednice
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim kontrolama koje se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (1), a posebno njezin članak 20. stavak 3.,
uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (2), a posebno njezin članak 16. stavak 3.,
uzimajući u obzir Direktivu Vijeća 91/628/EZ od 19. studenoga 1991. o zaštiti životinja tijekom prijevoza i o izmjeni direktiva 90/425/EEZ i 91/496/EEZ (3), a posebno njezin članak 15.,
uzimajući u obzir Odluku Vijeća 92/438/EEZ od 13. srpnja 1992. o uvođenju računalne tehnologije u veterinarskim uvoznim postupcima (projekt Shift) kojom se izmjenjuju direktive 90/675/EEZ, 91/496/EEZ, 91/628/EEZ i Odluka 90/424/EEZ te se stavlja izvan snage Odluka 88/192/EEZ (4), a posebno njezin članak 12.,
budući da:
(1)
Usklađivanje izgleda zdravstvenih certifikata koje se zahtijevaju u trgovini unutar Zajednice ključno je za uvođenje sustava Traces kako je predviđeno u Odluci Komisije 2003/623/EZ o razvoju cjelovitog kompjutoriziranog veterinarskog sustava poznatog kao Traces (5), kako bi se prikupljenim podacima moglo pravilno upravljati i iste obrađivati radi poboljšanja zdravstvene sigurnosti u Zajednici.
(2)
Uvođenje usklađenog obrasca radi prikupljanja rezultata inspekcija provedenih na temelju direktiva 89/662/EEZ, 91/628/EEZ i 90/425/EEZ nužno je za obradu podataka elektroničkim putem te predstavlja temelj standardiziranog predstavljanja rezultata, kako je propisano navedenim Direktivama.
(3)
Izgled obrazaca dokumenata koje zahtijeva zakonodavstvo Zajednice u sljedećim aktima, mora biti usklađen:
-
Prilog F Direktivi Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama unutar Zajednice (6),
-
prilozi D1 i D2 Direktivi Vijeća 88/407/EEZ od 14. lipnja 1988. o utvrđivanju zahtjeva zdravlja životinja koji se primjenjuju na trgovinu unutar Zajednice i na uvoz duboko smrznutog sjemena domaćih životinja vrste goveda (7),
-
Prilog C Direktivi Vijeća 89/556/EEZ od 25. rujna 1989. o uvjetima zdravlja životinja kojima se uređuje trgovina zamecima domaćih životinja vrste goveda unutar Zajednice i njihov uvoz iz trećih zemalja (8),
-
Prilog C Direktivi Vijeća 90/426/EEZ od 26. lipnja 1990. o uvjetima zdravlja životinja kojima se uređuje kretanje i uvoz kopitara iz trećih zemalja (9),
-
Prilog D Direktivi Vijeća 90/429/EEZ od 26. lipnja 1990. o utvrđivanju uvjeta zdravlja životinja koji se primjenjuju na trgovinu unutar Zajednice i uvoz sjemena domaćih životinja vrste svinja (10),
-
Prilog IV. Direktivi Vijeća 90/539/EEZ od 15. listopada 1990. o uvjetima zdravlja životinja kojima se uređuje trgovina unutar Zajednice i uvoz iz trećih zemalja peradi i jaja za valenje (11),
-
Prilog E Direktivi Vijeća 91/67/EEZ od 28. siječnja 1991. o uvjetima zdravlja životinja kojima se uređuje stavljanje na tržište životinja akvakulture i njihovih proizvoda (12),
-
Prilog E Direktivi Vijeća 91/68/EEZ od 28. siječnja 1991. o uvjetima zdravlja životinja kojima se uređuje trgovina životinjama iz porodica ovaca i koza unutar Zajednice (13),
-
Prilog E Direktivi Vijeća 92/65/EEZ od 13. srpnja 1992. o utvrđivanju veterinarsko-zdravstvenih zahtjeva kojima se uređuje trgovina unutar Zajednice i uvoz životinja, sjemena, jajnih stanica i zametaka koji ne podliježu veterinarsko-zdravstvenim uvjetima koji su utvrđeni posebnim pravilima Zajednice iz Priloga A poglavlja I. Direktive 90/425/EEZ (14),
-
Prilog Odluci Komisije 94/273/EZ od 18. travnja 1994. o veterinarskim potvrdama za stavljanje na tržište Ujedinjene Kraljevine i Irske pasa i mačaka koji ne potječu iz tih država (15),
-
Prilog Odluci Komisije 95/294/EZ od 24. srpnja 1995. o određivanju primjerka veterinarskog certifikata za trgovinu jajnim stanicama i zamecima kopitara (16),
-
Prilog Odluci Komisije 95/307/EZ od 24. srpnja 1995. o određivanju primjerka veterinarskog certifikata za trgovinu sjemenom kopitara (17),
-
prilozi I. i II. Odluci Komisije 95/388/EZ od 19. rujna 1995. o određivanju primjerka certifikata za trgovinu unutar Zajednice sjemenom, jajnim stanicama i zamecima vrsta ovca i koza (18),
-
Prilog Odluci Komisije 95/483/EZ od 9. studenoga 1995. o određivanju primjerka certifikata za trgovinu unutar Zajednice jajnim stanicama i zamecima svinja (19),
-
Prilozi I. i II. Odluci Komisije 1999/567/EZ od 27. srpnja 1999. o utvrđivanju obrasca certifikata iz članka 16. stavka 1. Direktive Vijeća 91/67/EEZ (20),
-
Prilog I. Odluci Komisije 2003/390/EZ od 23. svibnja 2003. o uspostavljanju posebnih uvjeta za stavljanje na tržište životinja akvakulture za koje se smatra da nisu prijemljive na određene bolesti i njihovih proizvoda (21),
-
Prilog IV. Direktivi Vijeća 64/433/EEZ od 26. lipnja 1964. o zdravstvenim problemima koji utječu na proizvodnju i stavljanje na tržište svježeg mesa (22),
-
Prilog VI. Direktivi Vijeća 71/118/EEZ od 15. veljače 1971. o zdravstvenim problemima koji utječu na proizvodnju i stavljanje na tržište svježeg mesa peradi (23),
-
Prilog D Direktivi Vijeća 77/99/EEZ od 21. prosinca 1976. o zdravstvenim problemima koji utječu na proizvodnju i stavljanje na tržište mesnih proizvoda i određenih drugih proizvoda životinjskog podrijetla (24),
-
Prilog IV. Direktivi Vijeća 91/495/EEZ od 27. studenoga 1990. o problemima javnog zdravlja i zdravlja životinja koji utječu na proizvodnju i stavljanje na tržište mesa kunića i mesa divljači iz uzgoja (25),
-
Prilog II. Direktivi Vijeća 92/45/EEZ od 16. lipnja 1992. o problemima javnog zdravlja i zdravlja životinja koji se odnose na usmrćivanje divljači i stavljanje na tržište mesa divljači (26),
-
Prilog V. Direktivi Vijeća 94/65/EZ od 14. prosinca 1994. o utvrđivanju zahtjeva za proizvodnju i stavljanje na tržište mljevenog mesa i mesnih pripravaka (27).
(4)
Razmjene informacija između nadležnih tijela predviđenih u Uredbi (EZ) br. 1774/2002 Europskog parlamenta i Vijeća od 3. listopada 2002. o utvrđivanju zdravstvena pravila za nusproizvode životinjskog podrijetla koji nisu namijenjeni prehrani ljudi (28) također se usklađuju kad je riječ o otpremi nusproizvoda životinjskog podrijetla i prerađevina.
(5)
Mjere predviđene u ovoj Uredbi su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Različiti zdravstveni certifikati koji se zahtijevaju u okviru trgovine unutar Zajednice, osim zdravstvenih certifikata za registrirane kopitare, predstavljaju se na temelju usklađenog obrasca priloženog ovoj Uredbi.
Ti obrasci certifikata obuhvaćaju:
1.
standardizirani dio I., „podaci o pošiljci”,
2.
dio II., „certificiranje” namijenjeno prikazivanju zahtjeva u skladu sa zakonodavstvom specifičnih za svaku vrstu, vrstu proizvodnje i vrstu proizvoda, te
3.
standardizirani dio III., „pregledi” gdje se bilježe rezultati inspekcija provedenih u skladu s važećim pravilima.
Članak 2.
Ova Uredba stupa na snagu 31. prosinca 2004.
Međutim, države članice koje to žele mogu koristiti ovaj oblik certifikata od 1. travnja 2004. nadalje u okviru sustava Traces.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. ožujka 2004.

Labels: 3
17
15
6